# ஹியூ ஜேக்மன்


**ஹியூ மைக்கேல் ஜேக்மேன்** (Hugh Michael Jackman பிறப்பு 12 அக்டோபர் 1968) ஓர் ஆத்திரேலிய நடிகர், பாடகர், தயாரிப்பாளர் ஆவார்.மேடை நாடகம், தொலைக்காட்சி, *எக்ஸ்-மென்* திரைப்படத் தொடர், *டெட்பூல் & வால்வரின்* (2024) மார்வெல் திரைப் பிரபஞ்சம் வால்வரின் ஆகிய கதாப்பாத்திரங்களில் நடித்ததன் மூலம் பரவலாக அறியப்படுகிறார். திரைப்படம், மேடை நாடகங்கள் இரண்டிலும் பரவலாக அறியப்பட்ட இவர், பிரைம் டைம் எம்மி விருது, கிராமி விருது , இரண்டு டோனி விருதுகள் உட்பட பல்வேறு பாராட்டுகளைப் பெற்றுள்ளார். மேலும், அகாதமி விருது, பிரித்தானிய அகாதமி திரைப்பட விருதுக்காகவும் பரிந்துரைக்கப்பட்டார். ஜேக்மேன் 2019 ஆம் ஆண்டில் ஆர்டர் ஆஃப் ஆத்திரேலியாவின் தோழராக நியமிக்கப்பட்டார்.  

## ஆரம்ப கால வாழ்க்கை
ஜேக்மேன், சிட்னி நியூ சவுத் வேல்சில், கிரேஸ் மெக்நீல் (நீ கிரீன்வுட்) மற்றும் கிறிஸ்டோபர் ஜான் ஜேக்மேன் ஆகியோருக்கு மகனாகப் பிறந்தார். இவரது தந்தை கேம்பிரிட்ஜில் படித்த கணக்காளராவார். ஆங்கிலேயர்களான இவரது பெற்றோர்கள் 1967 ஆம் ஆண்டு " *பத்து பவுண்டு பாம்ஸ்* " குடியேற்றத் திட்டத்தின் ஒரு பகுதியாக ஆத்திரேலியா சென்றனர். இதனால், ஜேக்மேன் ஆத்திரேலிய குடியுரிமையுடன் கூடுதலாக, பிரித்தானியக் குடியுரிமையையினையும் பெற்றுள்ளார். இவரது தந்தைவழி கொள்ளுத் தாத்தாக்களில் ஒருவரான நிக்கோலஸ் இசிடோர் பெல்லாஸ், ஒட்டோமான் பேரரசிலிருந்து (இப்போது கிரேக்கத்தில்) வந்த கிரேக்கர் ஆவார். இவரது பெற்றோர் பக்தியுள்ள கிறித்தவர்களாக இருந்தனர், திருமணத்திற்குப் பிறகு சுவிசேசகர் பில்லி கிரகாமால் மதம் மாற்றப்பட்டனர். இவருடைய தாயின் மறுமணம் மூலம் இவருக்கு ஒரு இளைய ஒன்றுவிட்ட சகோதரியும் உள்ளார். இவருக்கு எட்டு வயதாக இருந்தபோது இவரது பெற்றோர் திருமண முறிவு பெற்றனர். மேலும் ஜேக்மேன் தனது தந்தை மற்றும் இரண்டு சகோதரர்களுடன் ஆத்திரேலியாவில் தங்கினார், அதே நேரத்தில் இவரது தாயார் ஜேக்மேனின் இரண்டு சகோதரிகளுடன் இங்கிலாந்துக்குத் திரும்பிச் சென்றார்.  

## தொழில் வாழ்க்கை

### 1995–1999: நாடகத்துறையில் ஆரம்பகால வாழ்க்கை
தனது இறுதி அகாதமி பட்டமளிப்பு நிகழ்ச்சியின் இரவில், ஜேக்மேனுக்கு *கோரெல்லியில்* நடிப்பதற்கான ஒரு தொலைபேசி அழைப்பு வந்தது. இது ஜேக்மேனின் முதல் தொழில்முறை வேலையாகும். தனது வருங்கால மனைவி டெபோரா-லீ ஃபர்னெசை அங்கு சந்தித்தார். "அங்கு என் மனைவியைச் சந்தித்ததுதான் சிறப்பான விடயம்" என்று ஜேக்மேன் கூறினார். இந்த நிகழ்ச்சி ஒரே ஒரு பருவம் மட்டுமே நீடித்தது. *கோரெல்லி*க்குப் பிறகு ஜேக்மேன் மெல்போர்னில் மேடை நாடகங்களில் நடிக்கச் சென்றார். 1996 ஆம் ஆண்டில், உள்ளூர் வால்ட் டிஸ்னி தயாரிப்பான *பியூட்டி அண்ட் தி பீஸ்டில்* கேஸ்டனாக நடித்தார், மேலும் *சன்செட்*, மெல்போர்னின் *கரோல்ஸ் பை கேண்டில்லைட்* மற்றும் சிட்னியின் *கரோல்ஸ் இன் தி டொமைனையும்* தொகுத்து வழங்கினார். ஜேக்மேனின் ஆரம்பகால திரைப்படப் படைப்புகளில் *எர்ஸ்கைன்வில் கிங்ஸ்* மற்றும் *பேப்பர்பேக் ஹீரோ* (1999) ஆகியவையும், இவரது தொலைக்காட்சிப் படைப்புகளில் *லா ஆஃப் தி லேண்ட்*, *ஹாலிஃபாக்ஸ் எஃப்பி*, *ப்ளூ ஹீலர்ஸ்* , *பான்ஜோ பேட்டர்சனின் தி மேன் ஃப்ரம் ஸ்னோவி ரிவர்* ஆகியவை குறிப்பிடத்தகுந்ததாகும்.  

### 2000–2004: வால்வரின் மற்றும் *எக்ஸ்-மென்*
பிரையன் சிங்கரின் *எக்ஸ்-மென்* (2000) படத்தில் வால்வரின் வேடத்தில் நடித்ததன் மூலம் பரவலான கவனம் பெற்றார். இந்தக் கதாப்பத்திரம் அதே பெயரில் மார்வெல் காமிக்ஸ் குழுவை அடிப்படையாகக் கொண்ட ஒரு மீநாயகன் பற்றியதாகும். பேட்ரிக் ஸ்டீவர்ட், ஜேம்ஸ் மார்ஸ்டன், ஃபேம்கே ஜான்சென் மற்றும் இயன் மெக்கெல்லன் ஆகியோருடன் இணைந்து நடித்த இந்தப் படம், மற்றவர்களால் நம்பப்படாத ஆனால் கெடுதல் செய்பவர்களிடம் இருந்து மற்றவர்களைக் காப்பாற்றப் போராடும் இந்தக் கதாப்பாத்திரம் முதலில் ரஸ்ஸல் குரோவிற்காக எழுதப்பட்டது, அவர் ஜேக்மேனை இந்தப் பாத்திரத்திற்கு பரிந்துரைத்தார். ஜேக்மேன் தனது மனைவி இந்த வேடத்தை ஏற்பதைத் தவிர்க்குமாறு அறிவுறுத்தியதாகக் கூறுகிறார், ஏனெனில் இந்தக் கதாப்பாத்திரம் "அபத்தமானது" என்று அவர் கருதினார். வால்வரின் என்பது ஓநாய்களைக் குறிப்பதாக அவர் நினைத்ததால், ஆரம்பத்தில் தனது கதாப்பாத்திரத்தைப் பற்றிய தெரிந்துகொள்வதற்காக ஓநாய்கள் குறித்து படித்தார். *எக்ஸ்-மென்* வணிக ரீதியாக வெற்றி பெற்று, 296 மில்லியன் அமெரிக்க டாலர்களை ஈட்டியது. இந்தப் பாத்திரம் இவருக்கு சிறந்த நடிகருக்கான சாட்டர்ன் விருதைப் பெற்றுத் தந்தது.  

## சொந்த வாழ்க்கை
ஜேக்மேன், மெல்போர்னின் புறநகர்ப் பகுதியான விக்டோரியாவின் டூராக் நகரில் உள்ள செயிண்ட் ஜான்ஸில், ஏப்ரல் 11, 1996 அன்று டெபோரா-லீ ஃபர்னெசை மணந்தார். அவர்கள் ஆத்திரேலிய தொலைக்காட்சி நிகழ்ச்சியான *கொரெல்லியில்* நடிக்கும் போது சந்தித்தனர். ஜேக்மேன் ஃபர்னஸுக்கு ஒரு நிச்சயதார்த்த மோதிரத்தை தனிப்பட்ட முறையில் வடிவமைத்தார், மேலும் அவர்களின் திருமண மோதிரங்களில் " என்ற சமஸ்கிருத கல்வெட்டு இருந்தது. ", "எங்கள் ஒற்றுமையினை ஒரு பெரிய மூலத்திற்கு அர்ப்பணிக்கிறோம்" என்பது அதற்குப் பொருளாகும். ஃபர்னெசுக்கு இரண்டு முறை கருச்சிதைவுகள் ஏற்பட்டன, அதன் பிறகு இந்தத் தம்பதி இரண்டு குழந்தைகளைத் தத்தெடுத்தனர். ஜேக்மேனும் அவரது குடும்பத்தினரும் நியூயார்க் நகரில் வசிக்கிறார்கள். செப்டம்பர் 2023 இல், இந்த இணை பிரிந்துவிட்டதாக அறிவித்தது. சனவரி 2025 இல், ஜேக்மேனும் சட்டன் ஃபாஸ்டரும் ஒரு உறவுப் பொருத்த நிலையில் இருந்தனர். இருவரும் 2022 இல் பிராட்வேயில் *தி மியூசிக் மேனில்* இணைந்து நடித்திருந்தனர்.  

## நடிப்பு விருதுகள் மற்றும் பாராட்டுகள்
திரைப்படம், மேடை நாடகங்கள் இரண்டிலும் பரவலாக அறியப்பட்ட இவர், பிரைம் டைம் எம்மி விருது, கிராமி விருது , இரண்டு டோனி விருதுகள் உட்பட பல்வேறு பாராட்டுகளைப் பெற்றுள்ளார், அத்துடன் அகாதமி விருது மற்றும் பிரித்தானிய அகாடமி திரைப்பட விருதுக்காகவும் பரிந்துரைக்கப்பட்டார். ஜேக்மேன் 2019 ஆம் ஆண்டில் ஆர்டர் ஆஃப் ஆத்திரேலியாவின் தோழராக நியமிக்கப்பட்டார். கோல்டன் குளோப் விருது பெற்றுள்ளார்.